a' Fatima Pietà iż - Storja tal-Parroċċa Ġejt avviċinat mill-Kumitat tal-Festa biex nikteb xi ħaġa għall-ktejjeb tal-festa u wara ħafna ħsieb iddeċidejt li nikteb xi ħaġa dwar il-kappillani li kellha l-parroċċa tagħna. Fil-fatt din hija parti mill-istorja tal-parroċċa. Ta' min isemmi li l-parroċċa tagħna tista' tgħid li għadha kemm ħarġet miż-żgħożija tagħha, fil-fatt saret parroċċa fl-1968, jiġifieri 44 sena ilu. Matul dawn is-snin kellha seba' kappillani. Is-Santwarju Parrokkjali ddedikat lil Sidtna Marija tar-Rużarju ta' Fatima tberkitlu l-ewwel ġebla fit-28 ta' Marzu 1954. Dak iż-żmien kien provinċjal il-mibki Patri Esmond Klimeck. Il-knisja nbniet fi żmien relattivament qasir għaliex tlestiet fl-istess sena u tbierket u saret l-ewwel quddiesa fiha fit-8 ta' Diċembru 1954. Kien għad fadal xi xogħlijiet xi jitlestew sabiex il-knisja tinfetah għall-pubbliku f'Mejju ta' wara. Fil-fatt f'l ta' Mejju 1955 ġie kkonsagrat l-altar maġġur. Dan ġie kkonsagrat mill-Eċċellenza tiegħu l-Arċisqof ta' Malta Mons Mikiel Gonzi. Fit-12 ta' Mejju tal-istess sena sar l-ewwel pellegrinaġġ aux flambeaux. Fis-16 ta' Settembru 1960 il-Ġeneral tal-Ordni P Michael Browne, li wara sar Kardinal, għamel il-kunvent il-ġdid Prijorali b'digriet tas-7 ta' Lulju 1960 u l-ewwel pirjol ġie maħtur il-mibki P Piju Rapa. Fit-2 ta' Diċembru 1960 il-mibki provinċjal Patri Serafin Zarb li lahaq wara P Esmond Klimeck bierek in-novizzjat ġdid li twaqqaf f'dan il-kunvent. Wara P Piju Rapa ġie magħżul pirjol il-mibki P Anton Dalli u f'Diċembru 1967 id-Dumnikani saritilhom proposta biex il-knisja ssir parrokkjali. F'Jannar 1968 l-Eċċellenza Tiegħu Mons Mikiel Gonzi, Arċisqof ta' Malta ħareġ ċirkulari fejn iddikjara l-knisja tagħna Parroċċa. Il-Parroċċa kellha tibda sseħħ fl-1 ta' Mejju 1968 iżda tibda teżerċita l-funzjoni tagħha ta' parroċċa fl-1 ta' Frar 1968. L-ewwel kappillan ġie magħżul biex ikun il-mibki P Vinċenz Portelli. L-inawgurazzjoni tiegħu bħala kappillan saret fit-12 ta' Mejju 1968. Il-missjoni ġdida tiegħu kienet li joħloq identità tal-parruċċani ġodda magħquda mad-devozzjoni lejn il-Madonna. Naturalment il-kappillan beda wkoll jorganizza diversi gruppi pastorali. Patri Viċenz dam kappillan sal-1981 (13-il sena) u fi żmienu bdiet issir il-festa parrokkjali u din bdiet issir nhar l-aħħar dehra jiġifieri fil-jum tat-13 ta' Ottubru. L-ewwel festa saret fl-1968 li dik is-sena ħabat il-Ħadd. Il-purċissjoni kienet taht forma ta' pellegrinaġġ nazzjonali. Billi l-istatwa l-ġdida tal-Madonna ta' Fatima ma kinitx ta' livell meħtieġ, ma ġietx maħruġa fil-pubbliku qabel sarulha xi alterazzjonijiet. Fl-1970 ġie mqabbad l-iskultur Malti, is-Sur Ġlormu Dingli tar-Rabat biex jagħmlilna statwa ġdida tal-Madonna għall-purċissjoni. Din iżżanżnet għall- festa li saret fit-13 ta' Ottubru 1971 li ħabat l-Erbgħa. Din il-vara tbierket nhar id-9 ta' Ottubru 1971 mill-Provinċjal P Ewġenju Cachia. Fl-1972 ġie deċiż li l-festa tibda ssir Ħadd fuq it-13 t'Ottubru. F'Diċembru 1977 ġie deċiż li l-festa tibda ssir f'Mejju u mhux aktar f'Ottubru minħabba s-sogru tal-maltemp. Fid-29 ta' Mejju 1978 il-knisja tagħna ġiet ikkonsagrata mill-Arċisqof Mons Ġużeppi Mercieca. Fl-1980 bdiet issir il-purċissjoni bl-istatwa tad-Duluri mill-Knisja tad-Duluri għall-Knisja Parrokkjali. Wara P Vinċenz, il-Provinċjal P Pawl Cremona għażel lil P Ġorġ Frendo bħala t-tieni kappillan tal-parroċċa u l-quddiesa tal- inawgurazzjoni saret fit-13 ta' Ġunju 1981. F'Ottubru tal-istess sena l-Kappillan il-ġdid waqqaf il-Kunsill Parrokkjali. Twaqqfu wkoll sitt kummissjonijiet biex jaħdmu f'diversi sezzjonijiet tal-hajja tal-Parroċċa. Fi żmienu nbena ċ-Ċentru Parrokkjali li x-xogħol fuqu beda f'Novembru 1982. It-tieni kappillan tal-parroċċa li lum huwa isqof awżiljari f'Tirana l-Albanija fforma grupp ta' bniet pre-adolexxenti msejjaħ Imeldini. Huwa ġie maħtur Provinċjal tal-Ordni fl-1989 u għalhekk kellu jtemm il-kariga tiegħu bħala kappillan. Il-provinċjal il-ġdid ħatar għalhekk lill-eks provinċjal P Pawl Cremona, illum Arċisqof ta' Malta bħala t-tielet kappillan tal- parroċċa tagħna fl-1989. L-inawgurazzjoni tiegħu saret is-Sibt, 7 ta' Ottubru 1989. Karatteristika tiegħu kienet, u għadha Ilum fih bħala arċisqof, il-faċilità tal-kuntatt personali li kellu ma' kulhadd, speċjalment mal-morda. Huwa qasam il-parroċċa f'sitt żoni jew komunitajiet żonali biex il-parroċċa ssir iżjed komunità u tintlaħaq iżjed f'dak li hu tagħlim, xogħol pastorali u amministrazzjoni tas-sagramenti. P Pawl Cremona dam kappillan sal-1993 (erba' snin) għaliex ġie magħżul mill-provinċja biex jieħu ħsieb in- Novizzi Dumnikani. Ir-raba' kappillan ġie magħżul fil-persuna ta' P Pawl Gatt li lum huwa l-provinċjal tal-Ordni. L-inawgurazzjoni tiegħu saret nhar l-1 ta' Ottubru 1993. Huwa dam Kappillan sal-1997 u huwa kompla jsaħhah l-istruttura tal-parroċċa f'dawk li huma kummissjonijiet u għaqdiet. Fl-1997 ġie magħżul kappillan tal-Parroċċa ta Portu Salvu fil-Belt Valletta. Il-ħames kappillan tal-parroċċa kien il-mibki Patri Ġwann Frendo. Il-quddiesa tal-inawgurazzjoni saret fit-22 ta' Settembru 1997. Kien diġà għex fil-komunità ta' Gwardamanġa qabel ma mar jagħmel sena fil-missjoni fl-Albanija. Kellu karattru ferrieħi u kulħadd kien iħossu komdu miegħu. Għalih kull funzjoni kienet festa iżda ma kellux idum ħafna bħala kappillan għaliex il-ħeġġa tiegħu li kellu biex imur lura l-missjoni fl-Albanija ġegħlitu jirriżenja minn kappillan wara biss disa' xhur biex ikompli l-ħidma missjunarja f'Durres fejn irritorna fi ħdan il-Missier fl-1 ta' Jannar 2003, Warajh bhala s-sitt kappillan tal-parroċċa ġie magħżul P Joseph Bonnici u l-quddiesa tal-inawgurazzjoni saret fit-30 ta' Settembru 1998. Dan ġie magħżul mill-Provinċjal P Charles Fenech OP. P Joe kien għadu kemm ġej minn sentejn missjoni fl- Albanija. Huwa dam kappillan sal-2001 (tliet snin). Il-Provinċjal P Charles Fenech OP ghażel lil P Michael Camilleri OP bħala s-sitt kappillan tal-Parroċċa tagħna. Il-quddiesa tal-inawgurazzjoni tiegħu saret fis-27 t'Ottubru 2001. Huwa twieled fil-parroċċa tagħna u ordna saċerdot fl-1994. Fi żmienu sar ħafna tibdil u tisbiħ fis-Santwarju Parrokkjali. F'Ottubru li ġej huwa jagħlaq ħdax-il sena bħala kappillan. Nawgurawlu aktar hidma fil-għalqa tal-Mulej. Kummissjoni Festa Madonna tar-Rużarju Ta' Fatima Gwardamanġa — Pietà